Saopštenje za medije

**„Uniforme, medalje i ordeni JNA“**

**Pančevo, 3.11.2017. - U četvrtak 9. novembra u 17 časova, povodom obeležavanja Dana grada, u Narodnom muzeju Pančevo biće otvorena autorska izložba višeg kustosa istoričara Srđana Božovića „Uniforme, medalje i ordeni JNA“.**

**Zahvaljujući gospodinu Vuku Jokanoviću poznatom kolekcionaru iz Pančeva, koji je za potrebe ove izložbe ustupio predmete iz svoje privatne zbirke, pančevačkoj publici biće predstavljene uniforme generala, pukovnika, zastavnika, kao i uniforme koje su nosili vojnici prilikom služenja vojnog roka. Poseban ekskluzivitet čine uniforme načelnika generalštaba Petar Gračanin, general pukovnika i narodni heroj Milutin Morača, ađutanta Jospia Broza Tita pukovnika Zdravka Joksimovića.**

Jugoslovenska narodna armija se sastojala od kopnene vojske, ratnog vazduhoplovstva i protivvazdušne odbrane i ratne mornarice. U svakom od ovih vidova JNA postojale su razne vrste uniformi. Najšira podela bila je na radne (svakodnevne) i svečane. Boje uniformi su se razlikovale u odnosu na pripadnosti različitim vidovima vojske: zelena i sivomaslinasta - pešadija, plave - RV i PVO, bele - mornarica. Vremenom, uniforme su iz godine u godinu bile sve lepše, modernije, kvalitetnije. Mogu se lako prepoznati i razlikovati posleratne uniforme od onih iz 70-tih ili 80-tih godina 20. veka. Danas uniforme JNA svedoče o jednom vremenu, vojsci, državi.

**Drugi segment izložbe čine ordeni i medalje.** Među najznačajnije medalje i ordenje spadale su Medalja za hrabrost, Medalja zasluge za narod, Medalja za vojne zasluge, Medalja rada, Orden za hrabrost. Izuzetno cenjena bila je i zastavica „Najbolja jedinica“ i Plaketa oružanih snaga SFRJ.

**Izložba je otvorena do 14. decembra.**